Official Journal L 167 , 25/06/1997 P. 0001 - 0003



JEDNOTNÁ AKCIA zo 16. júna 1997, prijatá Radou na základe článku K.3 Zmluvy o Európskej únii, ktorá sa týka výmeny informácií, hodnotenia rizika a kontroly nových syntetických drog (97/396/SVV) RADA EURÓPSKEJ ÚNIE, so zreteľom na Zmluvu o Európskej únii, najmä na jej článok K.3 ods. 2 písm. b), so zreteľom na podnet Holandska, BERÚC NA VEDOMIE, že Európska Rada v Dubline 13. a 14. decembra 1996 privítala správu o pokroku, ktorá sa týka drog a súhlasila s akciou navrhnutou v tejto správe, vrátane návrhu na zvládnutie problému syntetických drog na troch úrovniach, a to prostredníctvom právnych predpisov, praktickej spolupráce proti výrobe a obchodovaniu s týmito drogami a medzinárodnej spolupráce, ODVOLÁVAJÚC SA na jednotnú akciu 96/750/SVV z 17. decembra 1996, ktorú Rada prijala na základe článku K.3 Zmluvy o Európskej únii, týkajúcu sa aproximácie právnych predpisov a postupov členských štátov Európskej únie na boj proti drogovej závislosti a na prevenciu a boj proti nelegálnemu obchodovaniu s drogami[i], ODVOLÁVAJÚC SA najmä na článok 5 uvedenej jednotnej akcie, ktorý ustanovuje, že členské štáty vyvinú úsilie na navrhnutie zosúladených právnych predpisov v rozsahu potrebnom na vytvorenie právneho základu alebo vyplnenie právneho vákua, pokiaľ ide o syntetické drogy. Členské štáty najmä podporujú vytvorenie rýchleho informačného systému, ktorý umožní identifikáciu týchto drog ako látok podliehajúcich zákazu, len čo sa vyskytnú kdekoľvek v členských štátoch, DOMNIEVAJÚC SA, že špecifické nebezpečenstvá, ktoré spočívajú vo vývoji syntetických drog, si vyžadujú rýchlu akciu členských štátov, DOMNIEVAJÚC SA, že ak nové syntetické drogy nebudú začlenené do systému trestného práva vo všetkých členských štátoch, môžu nastať problémy v medzinárodnej spolupráci medzi súdnymi orgánmi a orgánmi členských štátov, ktoré sú zodpovedné za vynutiteľnosť práva, a to z toho dôvodu, že tento trestný čin alebo trestné činy nie sú trestné podľa práva žiadajúceho aj dožiadaného štátu, DOMNIEVAJÚC SA, že zo súpisu spísaného od prijatia uvedenej jednotnej akcie je možné uzavrieť, že v členských štátoch sa vyskytli nové syntetické drogy, DOMNIEVAJÚC SA, že jednotnú akciu je možné uskutočniť iba na základe spoľahlivých informácii o výskyte nových syntetických drog a výsledkov odborného ocenenia rizík vyvolaných užívaním nových syntetických drog a dôsledkov podriadenia týchto drog kontrole, DOMNIEVAJÚC SA, že je preto potrebné vytvoriť spoločný mechanizmus, ktorý by umožňoval uskutočnenie nákladnej akcie na prijímanie potrebných opatrení alebo zavádzanie kontroly nových syntetických drog, na základe rýchlej výmeny informácií o nových syntetických drogách vyskytujúcich sa v členských štátoch a spoločného ocenenia rizík z nich vyplývajúcich, BEZ TOHO, aby boli dotknuté právomoci Európskeho spoločenstva, PRIJALA TÚTO JEDNOTNÚ AKCIU: Článok 1 Účel Táto jednotná akcia je zameraná na vytvorenie mechanizmu rýchlej výmeny informácií o nových syntetických drogách a ocenenia ich rizík, aby sa tak umožnilo použitie opatrení na kontrolu psychotropných látok uplatniteľnú v členských štátoch aj na syntetické drogy. Tento mechanizmus bude spoločne zavádzaný v súlade s postupmi ustanovenými ďalej v texte. Článok 2 Predmet úpravy Táto jednotná akcia sa vzťahuje na syntetické drogy, ktoré v súčasnosti nie sú uvedené ani v jednom zo zoznamov v prílohe k Dohovoru OSN o psychotropných látkach z roku 1971, ktoré predstavujú porovnateľne závažné ohrozenie verejného zdravia ako látky uvedené v zoznamoch I a II tohto dohovoru a ktoré majú obmedzenú terapeutickú hodnotu. Vzťahuje sa na konečné výrobky, čím sa líši od prekurzorov, pre ktoré určujú režimspoločenstva nariadenie Rady (EHS) č. 3677/90 z 13. decembra 1990, ktorým sa ustanovujú opatrenia, ktoré treba prijať, aby sa zabránilo zneužívaniu určitých látok na nedovolenú výrobu omamných látok a psychotropných látok[ii] a smernica Rady 92/109/EHS zo 14. decembra 1992 o výrobe a uvádzaní na trh určitých látok používaných pri nedovolenej výrobe omamných látok a psychotropných látok[iii]. Článok 3 Výmena informácií 1. Každý členský štát zabezpečí, aby jeho národná jednotka Europolu a jeho zástupca v sieti Reitox poskytovali informácie o výrobe, obchodovaní a užívaní nových syntetických drog Drogovej jednotke Europolu (EDU) Európskeho monitorovacieho strediska pre drogy a drogovú závislosť (EMCDDA), rešpektujúc príslušné mandáty týchto dvoch orgánov. EDU a EMCDDA zhromažďujú poskytnuté informácie a vzájomne si ich sprostredkúvajú príslušným spôsobom, ako aj národným jednotkám Europolu a zástupcom členských štátov v sieti Reitox, Komisii a Európskej agentúre na hodnotenie liekov. 2. Informácie uvedené v odseku 1 zahŕňajú: a) - chemický a fyzikálny popis, vrátane názvu, pod ktorým je nová syntetická droga známa, - informácie o frekvencii, okolnostiach a/alebo množstvách, v ktorých sa nová syntetická droga vyskytuje, - prvé náznaky o možných rizikách spojených s novou syntetickou drogou, a pokiaľ je to možné: a) - informácie o chemických prekurzoroch, - informácie o spôsobe a rozsahu už zaužívaného alebo očakávaného užívania novej syntetickej drogy ako psychotropnej látky, - informácie o inom používaní novej syntetickej drogy a rozsahu takéhoto užívania, - ďalšie informácie o rizikách užívania novej syntetickej drogy, vrátane zdravotných a sociálnych rizík. Článok 4 Hodnotenie rizika 1. Na požiadanie jedného z členských štátov alebo Komisie zvolá EMCDDA mimoriadne zasadnutie pod záštitou vedeckého výboru rozšíreného o odborníkov menovaných členskými štátmi, na ktoré pozve zástupcov Komisie, EDU a Európskej agentúry na hodnotenie liekov. Tento výbor ohodnotí možné riziká, vrátane zdravotných a sociálnych rizík, vyvolané užívaním a obchodovaním s novými syntetickými drogami, ako aj možné následky ich zákazu. 2. Ohodnotenie rizík sa vykoná na základe informácií poskytnutých členskými štátmi, Komisiou, EMCDDA, EDU a Európskou agentúrou na hodnotenie liekov, rešpektujúc všetky faktory, ktoré by podľa Dohovoru OSN o psychotropných látkach z roku 1971 zaručovali zaradenie látky pod medzinárodnú kontrolu. 3. Po ukončení ohodnotenia rizík sa zostaví správa o zisteniach. Táto správa pojednáva o všetkých aspektoch. Správa tiež obsahuje všetky stanoviská k týmto aspektom. Článok 5 Postup na podrobenie špecifických nových syntetických drog kontrole 1. Rada môže, na základe podnetu, ktorý je potrebné predložiť do jedného mesiaca od dátumu predloženia správy o výsledkoch ohodnotenia rizík podľa článku 4 ods. 1, a konajúc v súlade s článkom K.3 ods. 2 písm. b) zmluvy, jednomyseľne prijať rozhodnutie definujúce novú syntetickú drogu alebo drogy, ktoré majú podliehať potrebným kontrolným opatreniam. Ak Komisia nepovažuje za potrebné predložiť podnet na zaradenie novej syntetickej drogy alebo drog pod kontrolné opatrenia, predloží Rade správu, v ktorej vysvetlí svoj názor. Členské štáty sa v súlade s rozhodnutím prijatým Radou zaviažu prijať v lehote, ktorá môže byť určená v rozhodnutí, potrebné opatrenia v súlade so svojím vnútroštátnym právom na zaradenie týchto nových syntetických drog pod kontrolné opatrenia a trestné sankcie, ktoré sú ustanovené ich vnútroštátnymi právnymi predpismi v súlade s ich záväzkami vyplývajúcimi z Dohovoru OSN o psychotropných látkach, pokiaľ ide o látky uvedené v zozname I a II tohto dohovoru. 2. Nič v tejto jednotnej akcii nebráni členským štátom, aby na svojom území presadzovali alebo zavádzali akékoľvek vnútroštátne kontrolné opatrenia, ktoré považujú za vhodné, akonáhle identifikovali novú syntetickú drogu. 3. Predsedníctvo každý rok podá Rade správu o zavádzaní opatrení prijatých Radou na základe odseku 1. Článok 6 Uverejnenie a nadobudnutie účinnosti Táto jednotná akcia sa uverejní v úradnom vestníku. Nadobúda účinnosť dňom jej uverejnenia. V Luxemburgu 16. júna 1997 Za Radu predseda H. VAN MIERLO [i] Ú. v. ES L 342, 31.12.1996, s. 6. [ii] Ú. v. ES L 357, 20.12.1990, s. 1. Nariadenie naposledy zmenené a doplnené nariadením Komisie (EHS) č. 3769/92 (Ú. v. ES L 383, 29.12.1992, s. 17). [iii] Ú. v. ES L 370, 19.12.1992, s. 76. Smernica zmenená a doplnená smernicou 93/46/EHS (Ú. v. ES L 159, 1.7.1993, s. 134).